АҞӘА, жьҭаара 8 - Sputnik. Гагра араион ахада инапынҵақәа назыгӡо Иури Хагәышь "Аԥсны ауааԥсыра акоронавирустә инфекциа рацәыхьчаразы ауснагӡатә цҵақәа ралагаларазы" ҳәа адҵа инапы аҵаиҩит.
Ари адҵа инақәыршәаны жьҭаара 5 инаркны азинмч рымоуп атәыла ахада иалеигалаз аԥкырақәа.
Урҭ инарыцҵаны Гагра араион аҿы абарҭ ауснагӡатә цҵақәа алагалоуп:
- СЕС анапы ианҵаны атәылауаа массала реизарҭаҭыԥқәа рырзҩыдара аиҿкаара;
- Аепидемиологиатә ҭагылазаашьа аиӷьтәразы жьҭаара 7 инаркны Гагра араион аҳәынҭнапхгараҭарақәа, аҳәынҭусбарҭақәа, анаплакқәа, азинхьчаратә усбарҭақәа, амедицинатә усҳәарҭақәа, асоциалтә усхк аусбарҭақәа, авариа-еиқәырхаратәи акоммуналтәи маҵзурақәа русзуҩцәа аалхны рулафахәы еицамккәа русурҭа ҭыԥқәа рҿы рыҟазаара асааҭ 14:00 рҟынӡа иркьаҿзааит;
- Ашәарҭаратә гәыԥ иаҵанакуа, зықәра 65 шықәса иахысхьоу арҵаҩцәа жьҭаара 7 инаркны аепидемиологиатә ҭагылазаашьа еиӷьхаанӡа аҩны иҟазааит рулафахәы шыҟоу ирзааныжьны;
- Арҵаратәи акәашаратәи кружокқәа русура аанкылазааит жьҭаара 7 инаркны аҭагылазаашьа аҽаԥсахаанӡа.
Иахьазы Аԥсны иахьаҵанакуа акоронавирус рыдбалоуп 1 976-ҩык. Урҭ рҟынтәи ргәы бзиахахьеит 668-ҩык, рыԥсҭазаара иалҵит жәафҩык.
Акоронавирус иазку ажәабжьқәа зегьы шәрыԥхьар ҟалоит абра>>